NA rarama kei na rorogo e lako mai na loma ni taoni vaka Arapea e na kena bogi, kei na i boi ni kakana mai na veivalenikana ka vaka kina na domo ni vakatagi e na nodra vakayagataka na kenadau e na gaunisala ka ra veisisivi e na nodra raica tu yani na lewenivanua.
Na rorogo ni vicasagavulu na udolu na veivosaki kei na nodra kacivaka na nodra i voli na dauvolivolitaki e voqa yani e na lalaga ni veiyatu vale lelevu ka taravaki tu vakamatau e na qele ka qai maii boroi vulavula tu yani.
Na veivale kece e na taoni qo ka vaka me sigani yani e na kena yakavi mai na rarama ni matanisiga ka qai mai boroya tu yani e dua na i boro rairai totoka e na roka ni matanisiga.
Na yasana qo ko Sheik Othman e na toba ko Aden e rairai totoka dina e na kena sa laki dromu na siga.
Na i boi ni kakana e na kena boi sareguregu e na loma ni kuro ka vikotaki yani e na cagi ni maliwa lala e na veimaliwa ni vale lelevu kei na cagi e liwa tiko mai takali.
Na i boi ni kakana qo e vakavuna kina me kauta tani na cagi ni veipaipo lelevu ni benu ka davo koto e na lomadonu ni sala kei na binibini benu ka tawana tu e na veiyasa ni gaunisala.
Na kena sa toro mai na buto e solia talega na vakacegu mai na katakata ni siga e na vanua qo vaka Arapea, ka dina ni sala vata mai na rerevaki ni veika e dau yacoe na bogi.
Na rarama ni veicina e na veiyasana e na loma ni tauni ka kauta yani vakabalavu kina mua ni gaunisala ka dua ka solia tu yani na i yaloyalo ni butobuto e na nona vaka me qasi voli yani vakamalua.
Ni rauta e rua na i yate mai na kataremoremo ni cina, e rua na turaga e rau dabe tiko e na motoka ka kele tiko vakatikitiki, na motoka qo e dua vei ira na motoka ka ra veibinibini tu yani ena vanua oya.
O rau na lewe rua qo e rau vakasaravi ira na tamata e ra wavoki tu e na yakavi oya kei na nodrau tokara tu na i sulusulu vaka Arapea ka wavivigi koto vakamatau na uludrau e na i ubi ka ra dau vakayagataka ka ra kilai tani kina na tagane ni Arapea ka laurai e na i yaloyalo ni rarama me vaka na yalo ena maliwa ni rarama ni cina.
O rau na rua qo e rau vakaisulu vakamatau me vakataki ira ga na tamata ka rau vakasarava tiko, e dina ni ni nodrau vanua e duatani sara mai na vanua e rau mai tiko kina, ka yawa sara mai kina dua tale na yasai vuravura.
Vakasauri ga e rua na turaga e rau vakaiubi talega e rau lako tani mai vakatikitiki e na kedra maliwa na tamata. E rau rai yani kina motoka ka rau kalawa yani vakavica kina vanua e kele koto mai kina na motoka, ka rau raica rawa na lewe rua tale na vakatawa tiko mai e na loma ni motoka.
E na nodrau sa tatara vakamalua na lewe rua na turaga ni Arapea qo kina loma ni nodrau i sulu, ia o i rau na turaga ka rau tiko mai e na loma ni motoka e rau sa raica rawa na taliva ni dakai mai vei rau na kai Arapea.
Ka rau dolava vakasauri na katuba ni motoka na turaga e rua ka tiko e na loma ni motoka ka se bera ni rau butu yani ki tautuba e rau sa vanataka ruarua mai na nodrau dakai leka (Browning 9mm pistols) ki vei rau na turaga ni Arapea.
E vakanomodi vakasauri na vanua ka mai galu talega yani na domoni vakatagi kei na mamauwe. Na mata kece e ra sa rai yani kina vanua e cabolo mai kina na gasau ni dakai, e na vanua vata oya e sa laurai toka kina ena dela ni qele na dra ka rau mai davo matemate toka kina o i rau na turaga ni Arapea qo.
O i rau na turaga e rua ka rau a vanavana e rau seuta yani na vanua ka ra osodrigi tu mai kina na tamata ka rau vakarautaka tu na nodrau dui dakai leka.
E na vica na miniti ni oti na vanavana oya, e ra sa maliwai rau yani na vo ni mataivalu kei rau na rua na turaga qo oya ko Talaiasi Labalaba kei Sekonaia Takavesi ka rau sa ripote tale yani ki na valenivolavola ni SAS e Ballycastle mai Khormaksar.
E rau talanoataki tiko vakalevu na lewe rua qo e na i tukutuku me baleti ira na mataivalu na SAS ka ni rau dau vakaitavitaki rau vakalevu talega e na vuqa na kabavakaivalu ka ra vakaitavi kina na wasewase ni mataivalu qo na SAS.
Me vaka e vakaraitaka ko Pete Scholey ka ni rau a dau veitokani sara vakalevu kei rau na rua qo. E rau a curu vata kei Takavesi kina mataivalu e na 1963, ia, o Takavesi ka dau kilai levu e na yaca na Tak e okati tiko e na wasewase ni mataivalu na Kings Own Boarders Regiment ka dau vukei Pete Scholey vakalevu e na gauna e rau vuli valu vata kina. Ia, o Labalaba e rau veikilai vinaka talega kei Pete e na nodrau a sota mai Sigapoa e na 1970.
Ko Pete oqo e a lewena tu na i mataivalu naba dua ni Bolatagane oqo na SAS me 20 na yabaki. A lewena e liu na Royal Artillery kei na Parachute Regiment, ka sinai vutucoqa e na yalo ni tamata qaqa ka dau yalomalua sara ni gauna e dau tiko leqa kina.
E curu ki na SAS e na 1963 ka mai vakaliliga kina na nona i vava ni i valu e na 1986, ni oti e 23 na yabaki..E levu sara na veivanua e na veiyasai vuravura e sa vakaitavitaki koya kina me vakataki Borneo, na i valu e na dela ni veinuku dravuisiga kei Aden ka vaka kina o Oman. A bau monataka talega na i lawalawa ka ratou a curuma na valenivolavola ni Mata ni Irani e na 1980, ka oka tiko e na veivueti oqori o Takavesi, e dua vei rau na gone i Taukei kilai levu e na SAS se na mataivalu ni Bolatagane.
E talanotaka talega e na nona i vola ko Pete ni a sega vei koya nai lavo mai Malaya e na nona a tiko vakavuli ka mani solia vei koya na i lavo ko Labalaba. Ia, e a qai yalataka o Pete me na sauma na i lavo oya vei Labalaba ia, e sega vakadua ni ciqoma o Laba me saumi lesu vei koya nai lavo e dau tara vua o Pete.
Mai Aden o Laba kei Tak kei so tale na gone i taukei me vakataki Jim Vakatali e ra veimaliwai kei iar na kai Arapea ka ra vakaisulu vaka kai Arapea.
E dina ni o rau na turaga qo ni Viti e rau turaga lelevu mai vei ira na kai Arapea, ia na roka ni yagodrau e rawatawa sara na nodrau veimaliwai vinaka me vakatautauvatataki kei ira na kai Bolatagane.
E rawa ni rau dau vosa vaka Arapea ia, e vica walega, ia o Jim e kena dau sara e na vosa vaka Arapea ka rawa ni vakadewataka tale na veika e rogoca.
Ni veigauna kece me ratou dauveivosaki kina vakaviti e levu vei ira na kai Arapea e ra nanuma ni ratou tiki beka ni lawalawa ka ra kaimua ni waqa ka ra gole mai Aferika.
Na nodrau cakacaka vuni vakalecaleca ka sega ni rawa vakadua me rau vakaraitaki rau se vakatakilai rau e lomai Aden. E na loma ni vanua qo e rau vakaraitaka kina o Laba kei Tak na nodrau kila ka vakaivalu ka vakukauwataka na nodra vakalecaleca voli e na kedra maliwa na meca.
O rau na rua qo e rau rawarawa sara na nodrau veimaliwai kei iar an kai Arapea ka rau sa bau buta vinaka e na i walewale ni bula ka rau rawa ni vunitaki rau voli kina e na kedra maliwa na meca. O rau na lewe rua qo e na Ceva ni Pasivika e sega ni tu na kedrau i tukutuku dina e na mataivalu ni Bolatagane, oya na nodrau vakaitavi e na SAS ka veiqaravi voli kina o Tak e na Kings Own Boarders kei Laba e na Royal Irish Rangers. E na gauna qo e rauta ni ra lewe 2000 vakacaca na gone i taukei era sa veiqaravi tu e na mataivalu ni Bolatagane. Era sa vakadinadinataki ira oti na gone i Taukei e na mataivalu oya e na i valu mai Maleya e na nodra sogolati na kai Javani e nai karua ni valu levu ka ra kena dau e na i value na loma ni veikau.
Ia, mai Aden, o Laba kei Tak e rau vakarau vakatulewataka ka monataka e dua na kaba vakaivalu kei na na veika vuni tale eso.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn